Document ID: 31999D0767

Komisjoni otsus,
17. november 1999,
millega tunnistatakse kehtetuks otsus 98/407/EÜ, mis käsitleb teatavaid Türgist pärit või sealt toodud kahepoolmelisi karploomi ja kalatooteid, ning millega muudetakse otsuseid 94/777/EÜ ja 94/778/EÜ
(avaldatud numbri K(1999) 3761 all)
(EMPs kohaldatav tekst)
(1999/767/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, [1] eriti selle artikli 22 lõiget 6,
ning arvestades, et:
(1) johtuvalt Türki tehtud veterinaarinspektsiooni tulemustest on komisjon vastu võtnud otsuse 98/407/EÜ, mis käsitleb teatavaid Türgist pärit või seal menetletud kahepoolmelisi karploomi ja kalatooteid [2];
(2) pärast kaitsemeetmete võtmist ja Türgi asutuste esitatud tervisetagatisi võttis komisjon vastu otsuse 1999/2/EÜ, [3] millega tehakse otsusesse 98/407/EÜ muudatus lubada Türgist kalatoodete impordi jätkamist;
(3) uute kontrollkäikude tulemused ja Türgi asutuste esitatud tervisetagatised on piisavad, et lubada nüüd Türgist pärit või sealt toodud mistahes kujul kahepoolmeliste karploomade, okasnahksete, mantelloomade ja meritigude importimise jätkamist;
(4) kontrollkäikude tulemuste põhjal on tarvis muuta tootmispiirkondade ja määratud lähetuskeskuste loetelu vastavalt komisjoni otsuse 94/777/EÜ [4] B ja C lisas, viimati muudetud otsusega 96/31/EÜ. [5] Samuti on tarvis muuta määratud ettevõtete loetelu komisjoni otsuse 94/778/EÜ [6] B lisas, viimati muudetud otsusega 96/31/EÜ;
(5) käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsus 98/407/EÜ tunnistatakse kehtetuks.
Artikkel 2
Otsuse 94/777/EÜ B lisa asendatakse käesoleva otsuse A lisaga.
Artikkel 3
Otsuse 94/777/EÜ C lisa asendatakse käesoleva otsuse B lisaga.
Artikkel 4
Otsuse 94/778/EÜ B lisa asendatakse käesoleva otsuse C lisaga.
Artikkel 5
Käesolev otsus on adresseeritud liikmesriikidele.
Brüssel, 17. november 1999

Labels: 3
18
6